title: Euroopan parlamentin puhemiehistön päätös, tehty  29 päivänä maaliskuuta 2004 , Euroopan tason poliittisia puolueita ja niiden rahoitusta koskevista säännöistä annetun Euroopan parlamentin ja neuvoston asetuksen (EY) N:o 2004/2003 soveltamissääntöjen vahvistamisesta

text:
               28.6.2006

               FI

               Euroopan unionin virallinen lehti

               C 150/9

      EUROOPAN PARLAMENTIN PUHEMIEHISTÖN PÄÄTÖS,
   tehty 29 päivänä maaliskuuta 2004 (1),
   Euroopan tason poliittisia puolueita ja niiden rahoitusta koskevista säännöistä annetun Euroopan parlamentin ja neuvoston asetuksen (EY) N:o 2004/2003 soveltamissääntöjen vahvistamisesta
   (2006/C 150/02)
   PUHEMIEHISTÖ, joka
   ottaa huomioon Euroopan yhteisön perustamissopimuksen ja erityisesti sen 191 artiklan,
   ottaa huomioon Euroopan tason poliittisia puolueita ja niiden rahoitusta koskevista säännöistä 4 päivänä marraskuuta 2003 annetun Euroopan parlamentin ja neuvoston asetuksen (EY) N:o 2004/2003 (2),
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3) (jäljempänä ’varainhoitoasetus’), Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23. joulukuuta 2002 annetun komission asetuksen (EY, Euratom) N:o 2342/2002 (4) (jäljempänä ’varainhoitoasetuksen soveltamissäännöt’) ja Euroopan yhteisöjen muuta kuin rahoitusomaisuutta koskevasta kirjanpidosta annetun asetuksen (EY) N:o 2909/2000 kumoamisesta 27. huhtikuuta 2005 annetun komission asetuksen (EY) N:o 643/2005 (5),
   ottaa huomioon Euroopan parlamentin työjärjestyksen 22 artiklan 10 kohdan,
   katsoo, että

               (1)

               on tarpeen määritellä Euroopan tason poliittisten puolueiden rahoitukseen tarkoitettujen avustusten myöntämisen ja hallinnoinnin säännöt,

               (2)

               Euroopan tason poliittisille puolueille myönnettävä rahoitustuki on varainhoitoasetuksen 108 artiklassa ja sitä seuraavissa artikloissa tarkoitettu avustus;

         ON PÄÄTTÄNYT SEURAAVAA:
   1 artikla
   Tarkoitus
   Näissä säännöissä vahvistetaan Euroopan tason poliittisia puolueita ja niiden rahoitusta koskevista säännöistä 4 päivänä marraskuuta 2003 annetun Euroopan parlamentin ja neuvoston asetuksen (EY) N:o 2004/2003 soveltamissäännöt.
   1 a artikla
   Puhemiehistö hyväksyy kunkin vaalikauden alussa Euroopan tason poliittisia puolueita ja niiden rahoitusta varten monivuotisen ohjeellisen rahoituskehyksen, joka perustuu puolueittain myönnettävään perusmäärään ja kyseiseen puolueeseen kuuluvien Euroopan parlamentin jäsenten lukumäärän mukaisesti vahvistettavaan täydentävään määrään. Tämä kehys muodostaa Euroopan parlamentin budjettivallan käyttäjälle keskeisen perustan vuosittaisen talousarviomenettelyn yhteydessä sanotun kuitenkaan rajoittamatta budjettivallan käyttäjälle perustamissopimuksen mukaisesti kuuluvaa toimivaltaa.
   2 artikla
   Ehdotuspyyntö
   Euroopan parlamentti julkaisee joka vuoden ensimmäisellä puoliskolla ehdotuspyynnön Euroopan tason poliittisten puolueiden rahoitukseen tarkoitettujen avustusten myöntämiseksi. Ehdotuspyynnössä ilmoitetaan tukikelpoisuusperusteet, yhteisön rahoitusta koskevat yksityiskohtaiset säännöt ja myöntämismenettelyn suunniteltu aikataulu.
   3 artikla
   Rahoitusta koskeva hakemus
   1.   Asetuksen (EY) N:o 2004/2003 4 artiklaa sovellettaessa jokaisen Euroopan tason poliittisen puolueen, joka haluaa saada avustusta Euroopan unionin yleisestä talousarviosta, on esitettävä Euroopan parlamentin puhemiehelle kirjallinen hakemus ennen 15. päivää marraskuuta sinä varainhoitovuonna, joka edeltää varainhoitovuotta, jolle avustusta haetaan. Mainitun asetuksen 3 artiklassa tarkoitetut ehdot on täytettävä hakemuksen jättöpäivänä.
   2.   Avustushakemuslomake on näiden sääntöjen liitteenä (ks. liite 1). Se on saatavilla Euroopan parlamentin Internet-sivustolla.
   3.   Asetuksen (EY) N:o 2004/2003 4 artiklan 3 kohdassa tarkoitetut ilmoitukset on osoitettava Euroopan parlamentin puhemiehelle.
   4 artikla
   Päätös rahoitusta koskevasta hakemuksesta
   1.   Puhemiehistö käsittelee rahoitusta koskevat hakemukset pääsihteerin ehdotuksesta asetuksen (EY) N:o 2004/2003 3 ja 4 artiklassa vahvistettujen perusteiden pohjalta ja määrittää, minkä hakemusten perusteella rahoitusta voidaan myöntää. Puhemiehistö ja puhemiehistön päätöstä valmisteltaessa myös pääsihteeri voi pyytää hakijaa täydentämään tai selventämään hakemukseen liitettyjä asiakirjoja tietyssä määräajassa.
   2.   Puhemiehistö vahvistaa ennen sen varainhoitovuoden 15. päivää helmikuuta, jolle avustusta haetaan, luettelon avustuksen saajista ja avustusten määristä. Jos avustushakemus hylätään, puhemiehistö ilmoittaa samassa päätöksessä syyt hakemuksen hylkäämiseen viittaamalla ennen kaikkea asetuksen (EY) N:o 2004/2003 3 ja 4 artiklassa vahvistettuihin perusteisiin.
   Puhemiehistön päätös hyväksytään 1 kohdassa tarkoitetun arvioinnin perusteella. Siinä otetaan huomioon mahdolliset hakemuksen jättämisen jälkeen tapahtuneet muutokset, joista on ilmoitettu asetuksen (EY) N:o 2004/2003 4 artiklan 3 kohdan mukaisesti, sekä yleiseen tietoon tulleet muutokset.
   Jos rahoitusta pyytävien puolueiden lukumäärän tai hakemuksen esittäneeseen puolueeseen myöhemmin liittyneiden jäsenten määrän lisääntymisen vuoksi hakemuksen esittäneille tarkoitetut ohjeelliset määrät eroavat 1 a artiklassa esitetyistä määristä, pääsihteeri tiedottaa asiasta välittömästi puhemiehistölle, joka voi kehottaa puhemiestä tekemään asiasta vastaavalle valiokunnalle ehdotuksen käytettävissä olevien määrärahojen mukauttamisesta.
   3.   Puhemies ilmoittaa hakijalle kirjallisesti hakemusta koskevista päätöksistä. Jos avustus myönnetään, ilmoituksen liitteenä on luonnos avustussopimukseksi, joka avustuksen saajan on allekirjoitettava. Jos avustusta ei myönnetä, ilmoitetaan seikat, joiden perusteella puhemiehistö hylkäsi hakemuksen. Hakijoille, joiden hakemusta puhemiehistö ei hyväksynyt, ilmoitetaan päätöksestä viidentoista kalenteripäivän kuluessa siitä, kun päätös avustuksen myöntämisestä on toimitettu avustuksen saajille.
   5 artikla
   Avustussopimus
   Euroopan tason poliittiselle puolueelle myönnettävästä avustuksesta tehdään kirjallinen sopimus Euroopan parlamentin, jota edustaa puhemies tai hänen valtuuttamansa henkilö, ja avustuksen saajan kesken. Avustussopimuksen teksti on näiden sääntöjen liitteenä (ks. liite 2). Sopimuspuolten on asianmukaisesti täytettävä ja allekirjoitettava avustussopimus kolmenkymmenen päivän kuluessa 4 artiklassa tarkoitetun puhemiehistön päätöksen tekemisestä. Avustussopimuksen tekstiin ei voi tehdä muutoksia.
   6 artikla
   Avustuksen maksaminen
   1.   Ellei puhemiehistö toisin päätä, avustus maksetaan Euroopan tason poliittisille puolueille ennakkomaksuna yhdessä erässä, joka vastaa 80 prosenttia avustussopimuksen I.3 artiklan 2 kohdassa tarkoitetusta avustuksen enimmäismäärästä, viidentoista päivän kuluessa sopimuksen allekirjoittamisesta.
   2.   Avustuksen jäljelle jäävä osa suoritetaan sen kauden päätyttyä, jolle yhteisön rahoitusta voi saada, avustuksen saajalle toimintasuunnitelman toteuttamisesta aiheutuneiden todellisten menojen perusteella. Jos ennakkomaksujen yhteissumma on suurempi kuin määritetty avustuksen lopullinen määrä, Euroopan parlamentti perii perusteettomasti maksetut määrät takaisin.
   3.   Avustuksen saaja toimittaa ennen 15. toukokuuta ja viimeistään 30. kesäkuuta varainhoitovuoden päättymisen jälkeen seuraavat asiakirjat, joiden perusteella avustuksen jäljelle jäänyt osa suoritetaan:

               —

               loppukertomus toimintasuunnitelman toteuttamisesta

               —

               alustavan talousarvion rakennetta noudattava tilinpäätös, josta ilmenevät tukikelpoiset todelliset menot

               —

               avustuksen saajan tilejä vastaava täydellinen yhteenveto tuloista ja menoista avustussopimuksen kattamalla kaudella

               —

               riippumattoman ulkopuolisen tilintarkastuselimen tai tilintarkastajan kertomus avustuksen saajan tileistä, jolloin tällä on oltava kansallisen lainsäädännön mukainen valtuutus suorittaa tilintarkastuksia.

         4.   Ulkopuolisen tilintarkastuksen tarkoituksena on varmentaa, että avustuksen saajan Euroopan parlamentille toimittamat kirjanpitoasiakirjat ovat avustussopimuksen rahoitusmääräysten mukaisia, että ilmoitetut menot ovat todellisia menoja, että kaikki tulot on ilmoitettu ja että asetuksen (EY) N:o 2004/2003 6, 7 ja 8 artiklan sekä 10 artiklan 2 kohdan mukaiset velvollisuudet on täytetty.
   5.   Saatuaan 3 kohdassa tarkoitetut asiakirjat puhemiehistö hyväksyy kahden kuukauden kuluessa pääsihteerin ehdotuksesta loppukertomuksen toimintasuunnitelman toteuttamisesta sekä lopullisen taseen.
   Puhemiehistö voi pyytää avustuksen saajalta tositteita tai lisätietoja, joita se pitää tarpeellisena loppukertomuksen ja lopullisen taseen hyväksymiseksi. Avustuksen saajan on toimitettava tositteet viidentoista päivän kuluessa.
   Puhemiehistö voi asianomaisen poliittisen puolueen edustajia kuultuaan hylätä loppukertomuksen ja lopullisen taseen ja pyytää avustuksen saajalta uutta kertomusta ja tasetta. Avustuksen saajan on esitettävä uusi kertomus ja tase viidentoista päivän kuluessa.
   Jollei Euroopan parlamentti reagoi kirjallisesti edellä mainitun kahden kuukauden määräajan kuluessa, sen katsotaan hyväksyneen loppukertomuksen ja lopullisen taseen.
   6.   Avustuksen saajan on ilmoitettava Euroopan parlamentille tämän suorittamien ennakkomaksujen tuottamien korkojen tai vastaavien etujen määrä. Ilmoitus on annettava loppumaksua, josta ennakkomaksut vähennetään, koskevan pyynnön esittämisen yhteydessä. Pääsihteeri tai hänen valtuuttamansa henkilö antaa korkotuloista perintämääräyksen.
   7 artikla
   Avustuksen lopullisen määrän määrittäminen
   1.   Tämän vaikuttamatta jälkitarkastusten ja tilintarkastusten yhteydessä saataviin tietoihin, puhemiehistö vahvistaa asianomaisen poliittisen puolueen edustajia tämän pyynnöstä kuultuaan avustuksen saajalle myönnettävän avustuksen lopullisen määrän 6 artiklan 3 kohdassa tarkoitettujen, puhemiehistön hyväksymien asiakirjojen perusteella.
   2.   Euroopan parlamentin avustuksen saajalle myöntämien määrärahojen määrä saa olla yhteensä enintään

               —

               avustussopimuksen I.3 artiklan 2 kohdassa tarkoitettu avustuksen enimmäismäärä,

               —

               75 prosenttia todellisista tukikelpoisista menoista.

         3.   Avustusta myönnetään enintään sen verran, kuin on tarpeen tulojen ja tukikelpoisten menojen tasapainottamiseksi avustuksen saajan toimintatalousarviossa, jolla toimintasuunnitelma on toteutettu. Avustus ei saa tuottaa saajalleen voittoa varainhoitoasetuksen soveltamissääntöjen 165 artiklan mukaisesti. Jos ylijäämää syntyy, avustuksen määrästä vähennetään vastaava osuus.
   4.   Puhemiehistö vahvistaa näin määritetyn avustuksen lopullisen määrän sekä avustussopimuksen nojalla aiemmin suoritettujen maksujen yhteissumman perusteella loppumaksun määrän eli määrän, joka avustuksen saajalle on vielä suoritettava. Jos aiemmin suoritettujen maksujen yhteissumma on suurempi kuin avustuksen lopullinen määrä, pääsihteeri tai hänen valtuuttamansa henkilö antaa yli menevästä osuudesta perintämääräyksen.
   8 artikla
   Avustussuoritusten keskeyttäminen ja leikkaaminen
   Pääsihteerin ehdotuksesta puhemiehistö keskeyttää avustusmaksut, leikkaa avustuksen määrää ja tarvittaessa purkaa avustussopimuksen sekä mahdollisesti pyytää maksamaan takaisin asianmukaisen osuuden avustuksesta

               a)

               jos avustusta on käytetty muihin kuin asetuksessa (EY) N:o 2004/2003 hyväksyttyihin menoihin,

               b)

               jos asetuksen (EY) N:o 2004/2003 4 artiklan 3 kohdassa tarkoitettua ilmoitusta ei ole tehty,

               c)

               jos asetuksen (EY) N:o 2004/2003 3 ja 6 artiklassa vahvistettuja ehtoja ja velvollisuuksia ei ole täytetty,

               d)

               jos jokin varainhoitoasetuksen 93 ja 94 artiklassa tarkoitetuista tilanteista toteutuu.

         Ennen päätöksen tekemistä puhemiehistö antaa avustuksen saajalle mahdollisuuden ottaa kantaa todettuihin sääntöjenvastaisuuksiin.
   9 artikla
   Takaisinperintä
   1.   Jos avustuksen saajalle on suoritettu avustusmaksuja perusteettomasti tai jos avustussopimuksen määräysten mukaan takaisinperintämenettely voidaan perustellusti aloittaa, avustuksen saajan on palautettava kyseiset määrät Euroopan parlamentille tämän vahvistamia ehtoja ja määräaikaa noudattaen.
   2.   Ellei avustuksen saaja ole palauttanut määriä Euroopan parlamentin asettamaan määräaikaan mennessä, Euroopan parlamentti lisää maksettaviin määriin avustussopimuksen II.14 artiklan 3 kohdan mukaisen viivästyskoron. Viivästyskorkoa peritään kaudelta, joka alkaa asetettua määräaikaa seuraavana päivänä ja päättyy päivään, jona palautettavat määrät maksetaan kokonaisuudessaan Euroopan parlamentille.
   10 artikla
   Tarkastukset ja tilintarkastukset
   1.   Pääsihteeri huolehtii asetuksen (EY) N:o 2004/2003 5 artiklan 1 kohdassa tarkoitetusta säännöllisestä tarkistamisesta.
   2.   Avustuksen saajan on toimitettava pyydetyt tiedot yksityiskohtaisesti eriteltyinä Euroopan parlamentille tai sen valtuuttamalle ulkopuoliselle elimelle, jotta Euroopan parlamentti voi varmistua toimintasuunnitelman ja avustussopimuksen määräysten moitteettomasta täytäntöönpanosta.
   3.   Avustuksen saaja pitää Euroopan parlamentin saatavilla kaikki alkuperäiset asiakirjat, etenkin kirjanpito-, pankki- ja verotusasiakirjat, tai poikkeustapauksissa, joissa se on asianmukaisesti perusteltavissa, oikeaksi todistetut jäljennökset alkuperäisistä asiakirjoista, jotka liittyvät avustussopimukseen, viiden vuoden ajan siitä päivästä, jona avustussopimuksen I.4 artiklassa tarkoitettu loppumaksu suoritetaan.
   4.   Avustuksen saajan on avustettava Euroopan parlamenttia, kun parlamentin toimihenkilöt tai sen tähän tehtävään valtuuttama ulkopuolinen elin tarkastavat, miten avustus on käytetty. Tarkastuksia voidaan suorittaa koko avustussopimuksen voimassaoloajan aina loppumaksun suorittamispäivään asti sekä tämän jälkeen viiden vuoden ajan kyseisestä päivästä lukien. Puhemiehistö voi tarkastusten tulosten perusteella tarvittaessa tehdä päätöksen takaisinperinnästä.
   5.   Avustussopimuksessa on määrättävä erikseen Euroopan parlamentin ja tilintarkastustuomioistuimen valtuudesta tarkastaa kaikkien Euroopan unionin talousarviosta avustuksen saaneiden Euroopan tason poliittisten puolueiden tositteet ja tehdä näiden luo tarkastuskäyntejä.
   6.   Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999 (6) mukaisesti myös kyseisellä virastolla on toimivalta suorittaa paikan päällä tarkastuksia ja todentamisia Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi annetussa yhteisön lainsäädännössä säädettyjen menettelyjen mukaisesti. Puhemiehistö voi tarkastusten tulosten perusteella tarvittaessa tehdä päätöksen takaisinperinnästä.
   11 artikla
   Tekninen tuki
   1.   Puhemiehistö voi pääsihteerin ehdotuksesta myöntää Euroopan tason poliittisille puolueille teknistä tukea Euroopan parlamentin tilojen antamisesta ulkopuolisten elinten käyttöön 14. maaliskuuta 2000 tehdyn puhemiehistön päätöksen mukaisesti, sellaisena kuin päätös on muutettuna 2. kesäkuuta 2003 tehdyllä päätöksellä, sekä muuta teknistä tukea myöhempien sääntöjen mukaisesti. Puhemiehistö voi siirtää pääsihteerin tehtäväksi tietyt päätöslajit, jotka koskevat teknisen tuen antamista.
   2.   Pääsihteeri toimittaa vuosittain varainhoitovuoden päättymistä seuraavien kolmen kuukauden kuluessa puhemiehistölle kertomuksen, jossa esitellään yksityiskohtaisesti Euroopan parlamentin kullekin Euroopan tason poliittiselle puolueelle antamaa teknistä tukea. Kertomus julkaistaan Euroopan parlamentin Internet-sivustolla.
   12 artikla
   Julkisuus
   Kaikista avustuksista, jotka Euroopan parlamentti on tietyn varainhoitovuoden aikana myöntänyt Euroopan tason poliittisille puolueille, julkaistaan Euroopan parlamentin Internet-sivustolla seuraavan varainhoitovuoden kuuden ensimmäisen kuukauden kuluessa seuraavat tiedot:

               —

               avustuksen saajan nimi ja osoite,

               —

               avustuksen käyttötarkoitus,

               —

               avustuksen määrä ja osuus, joka avustuksen saajan koko toimintatalousarviosta rahoitetaan.

         13 artikla
   Kanneoikeus
   Näiden sääntöjen nojalla tehdyistä päätöksistä voidaan nostaa kanne Euroopan yhteisöjen tuomioistuimessa ja Euroopan yhteisöjen ensimmäisen oikeusasteen tuomioistuimessa EY:n perustamissopimuksessa määrätyin edellytyksin.
   14 artikla
   Varainhoitovuonna 2004 sovellettavat siirtymäkauden säännöt
   1.   Näiden sääntöjen 3 artiklan 1 kohdassa tarkoitettu päivämäärä korvataan 23. päivällä heinäkuuta 2004 ja 4 artiklan 2 kohdassa tarkoitettu päivämäärä 16. päivällä syyskuuta 2004.
   2.   Näiden sääntöjen 6 artiklan 1 kohdasta poiketen viidentoista päivän kuluessa avustussopimuksen allekirjoittamisesta suoritetaan vain yksi ennakkomaksu, jonka määrä on 80 prosenttia avustussopimuksen I.3 artiklan 2 kohdassa tarkoitetusta enimmäismäärästä.
   15 artikla
   Sääntöjen tarkistaminen
   Euroopan parlamentin pääsihteeri antaa ennen 30. syyskuuta 2005 puhemiehistölle kertomuksen näiden sääntöjen täytäntöönpanosta. Kertomuksessa ehdotetaan tarvittaessa muutoksia näihin sääntöihin ja Euroopan tason poliittisten puolueiden rahoitusjärjestelyihin, joista säädetään asetuksessa (EY) N:o 2004/2003.
   16 artikla
   Voimaantulo
   Nämä säännöt tulevat voimaan sitä päivää seuraavana päivänä, jona ne julkaistaan Euroopan unionin virallisessa lehdessä.

      (1)  Muutettu puhemiehistön päätöksellä 1. helmikuuta 2006.

      (2)  EUVL L 297, 15.11.2003, s. 1.

      (3)  EUVL L 248, 16.9.2002, s. 1.

      (4)  EUVL L 357, 31.12.2002, s. 1.

      (5)  EUVL L 107, 28.4.2005, s. 17.

      (6)  EYVL L 136, 31.5.1999, s. 1.

      LIITE 1

      LIITE 2


title: Euroopan järjestelmäriskikomitean päätös, annettu 21 päivänä syyskuuta 2011 , tietojen toimittamisesta ja keruusta finanssijärjestelmän makrotason vakauden valvontaa varten unionissa (EJRK/2011/6)

text:
               13.10.2011

               FI

               Euroopan unionin virallinen lehti

               C 302/3

         EUROOPAN JÄRJESTELMÄRISKIKOMITEAN PÄÄTÖS,
   annettu 21 päivänä syyskuuta 2011,
   tietojen toimittamisesta ja keruusta finanssijärjestelmän makrotason vakauden valvontaa varten unionissa
   (EJRK/2011/6)
   2011/C 302/04
   EUROOPAN JÄRJESTELMÄRISKIKOMITEAN HALLINTONEUVOSTO, joka
   ottaa huomioon finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1092/2010 (1) ja erityisesti sen 3 artiklan 2 kohdan, 4 artiklan 2 kohdan, 8 artiklan 2 kohdan ja 15 artiklan,
   ottaa huomioon Euroopan järjestelmäriskikomitean toimintaa koskevien erityistehtävien antamisesta Euroopan keskuspankille 17 päivänä marraskuuta 2010 annetun neuvoston asetuksen (EU) N:o 1096/2010 (2) ja erityisesti sen 2 artiklan b kohdan, artiklan ja 6 artiklan 4 kohdan,
   ottaa huomioon Euroopan järjestelmäriskikomitean työjärjestyksen hyväksymisestä 20 päivänä tammikuuta 2011 tehdyn Euroopan järjestelmäriskikomitean päätöksen EJRK/2011/1 (3) ja erityisesti sen 28 artiklan 1 kohdan,
   sekä katsoo seuraavaa:

               (1)

               Asetuksen (EU) N:o 1092/2010 3 artiklan 2 kohdassa säädetään, että Euroopan järjestelmäriskikomitean (EJRK) on määriteltävä ja/tai kerättävä ja analysoitava kaikki merkityksellinen ja tarpeellinen tieto finanssijärjestelmän makrotason vakauden valvontaa varten unionissa edistääkseen finanssijärjestelmän kehityksestä johtuvien unionin finanssivakauteen kohdistuvien järjestelmäriskien estämistä tai lieventämistä ja makrotalouden kehityksen huomioon ottamista, jotta voidaan välttää finanssialan häiriöiden laajalle leviämistä.

               (2)

               Asetuksen (EU) N:o 1092/2010 15 artiklan 2 kohdassa säädetään, että Euroopan valvontaviranomaisten, Euroopan keskuspankkijärjestelmän (EKPJ), Euroopan komission, kansallisten valvontaviranomaisten ja kansallisten tilastoviranomaisten on tehtävä tiivistä yhteistyötä EJRK:n kanssa ja toimitettava sille kaikki tiedot, joita se tarvitsee unionin lainsäädännön mukaisia tehtäviään hoitaessaan.

               (3)

               EJRK voi asetuksen (EU) N:o 1092/2010 15 artiklan 3 kohdan nojalla pyytää Euroopan valvontaviranomaisilta tietoja, yleensä tiivistelmänä tai koosteena siten, että yksittäisiä finanssilaitoksia ei voida tunnistaa.

               (4)

               Asetuksen (EU) N:o 1096/2010 johdanto-osan 10 perustelukappaleessa todetaan, että ”EKP:lle olisi annettava tehtäväksi tilastollisen tuen tarjoaminen EJRK:lle” 9 perustelukappaleen mukaisesti.

               (5)

               Tällä päätöksellä ei puututa EKP:n oikeuteen käyttää Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 (4) nojalla keräämiään tietoja omiin tarkoituksiinsa.

               (6)

               Niiden aggregoitujen tietojen sisältö, joita tarvitaan lyhyellä aikavälillä EJRK:n toimintaa varten, on määritelty yhteistyössä EKP:n ja Euroopan valvontaviranomaisten kanssa yhteisen raportin perusteella,

         ON HYVÄKSYNYT TÄMÄN PÄÄTÖKSEN:
   1 artikla
   Soveltamisala
   Tässä päätöksessä vahvistetaan aggregoidut tiedot, joita EJRK tarvitsee tehtäviensä hoitamiseksi, ja näiden tietojen toimittamista ja keruuta koskevat yksityiskohtaiset säännöt.
   2 artikla
   Aggregoitujen tietojen säännöllinen toimittaminen
   1.   EJRK:n tehtäviensä hoitamiseksi tarvitsemat aggregoidut tiedot toimitetaan säännöllisesti liitteissä I ja II määritellyllä tavalla.
   2.   EKP toimittaa liitteessä I määritetyt aggregoidut tiedot.
   3.   Euroopan valvontaviranomaiset toimittavat liitteessä II määritetyt aggregoidut tiedot.
   4.   EJRK:n sihteeristö

               a)

               vahvistaa tarvittaessa 1 kohdassa tarkoitettuja tietoja koskevat tekniset määrittelyt kuultuaan mahdollisuuksien mukaan EKP:ia ja/tai Euroopan valvontaviranomaisia; ja

               b)

               kerää 1 kohdassa tarkoitetut tiedot ja tekee sen mukaisesti yhteistyötä EKP:n ja Euroopan valvontaviranomaisten kanssa.

         3 artikla
   Aggregoitujen tietojen kertaluonteinen toimittaminen
   Menettelyt, joita EJRK:n sihteeristö noudattaa esittäessään aggregoituja tietoja koskevia kertaluonteisia pyyntöjä, määritellään liitteessä III.
   4 artikla
   Voimaantulo
   Tämä päätös tulee voimaan 15 päivänä lokakuuta 2011.

      Tehty Frankfurt am Mainissa 21 päivänä syyskuuta 2011.

            EJRK:n puheenjohtaja

         Jean-Claude TRICHET

      (1)  EUVL L 331, 15.12.2010, s. 1.

      (2)  EUVL L 331, 15.12.2010, s. 162.

      (3)  EUVL C 58, 24.2.2011, s. 4.

      (4)  EYVL L 318, 27.11.1998, s. 8.

      LIITE I

         Euroopan keskuspankin säännöllisesti toimittamat aggregoidut tiedot

      Euroopan keskuspankki (EKP) ilmoittaa jäsenvaltioille, joiden valuutta on euro, raha- ja rahoitustilastoja koskevat julkaistut ja julkaisemattomat aineistot, joiden sisällöstä, raportoinnin tiheydestä ja määräajoista säädetään jäljempänä mainituissa säädöksissä tai ne vahvistetaan yhteisellä käytännöllä. Mikäli sellaiset tiedot, jotka koskevat jäsenvaltioita, joiden valuutta ei ole euro, ovat vapaaehtoisesti saatavilla asianomaisten kansallisten keskuspankkien suostumuksella, EKP ilmoittaa myös nämä tiedot.

                  1.

                  Rahalaitosten tasetiedot, siten kuin ne on määritelty rahalaitossektorin taseesta 19 päivänä joulukuuta 2008 annetussa asetuksessa EKP/2008/32 (uudelleen laadittu toisinto) (1).

                  2.

                  Rahalaitosten korkotilastot, siten kuin ne on määritelty korkotilastoista, jotka koskevat rahalaitosten soveltamia kotitalouksien ja yritysten talletus- ja lainakorkoja, 20 päivänä joulukuuta 2001 annetussa asetuksessa EKP/2001/18 (2),

                  3.

                  Sijoitusrahastojen tilastot, siten kuin ne on määritelty sijoitusrahastojen saamisia ja velkoja koskevista tilastoista 27 päivänä heinäkuuta 2007 annetussa asetuksessa EKP/2007/8 (3).

                  4.

                  Arvopaperistamista koskevat tilastot, siten kuin ne on määritelty arvopaperistamisiin osallistuvien erityisyhteisöjen saamisia ja velkoja koskevista tilastoista 19 päivänä joulukuuta 2008 annetussa asetuksessa EKP/2008/30 (4),

                  5.

                  Valikoidut raha-, rahoituslaitos- ja rahoitusmarkkinatilastot, siten kuin ne on määritelty raha-, rahoituslaitos- ja rahoitusmarkkinatilastoista 1 päivänä elokuuta 2007 annetuissa suuntaviivoissa EKP/2007/9 (uudelleenlaaditut suuntaviivat) (5).

                  6.

                  Konsolidoidut pankkitoimintaa koskevat tiedot, siten kuin EKP:n neuvosto ja yleisneuvosto ovat ne hyväksyneet, jotka kattavat tasetta, tuloslaskelmaa ja pankkiryhmien vakavaraisuutta koskevat tiedot aggregoituna.

         (1)  EUVL L 15, 20.1.2009, s. 14.

         (2)  EYVL L 10, 12.1.2002, s. 24.

         (3)  EUVL L 211, 14.8.2007, s. 8.

         (4)  EUVL L 15, 20.1.2009, s. 1.

         (5)  EUVL L 341, 27.12.2007, s. 1.

      LIITE II

         Euroopan valvontaviranomaisten säännöllisesti toimittamat aggregoidut tiedot

         YLEISSÄÄNTÖ

      Euroopan valvontaviranomaisten toimittamat aggregoidut tiedot sisältävät tiedot vähintään kolmesta oikeushenkilöstä, joista yksikään ei edusta 85:tä prosenttia tai enempää asianomaisista markkinoista, jotka voivat kattaa yhden tai useampia jäsenvaltioita taikka koko unionin. Jos kuitenkin aggregoitujen tietojen lisäksi toimitetaan hajontalukuja, aggregoidut tiedot sisältävät tietoja vähintään viidestä oikeushenkilöstä, jos kyseessä ovat julkisesti saatavilla olevat tiedot, ja tietoja vähintään kuudesta oikeushenkilöstä, jos on tarpeen suojata luottamuksellisia yrityskohtaisia tietoja.
      A.   Euroopan pankkiviranomainen (EPV)

      EPV toimittaa seuraavat aineistot suurten pankkiryhmien otoksesta, siten kuin ne on määritelty EJRK:n ja EPV:n välillä:
      A1   Aineisto: neljännesvuosittaiset tiedot COREP- ja FINREP -raportointikehikoista
          (1)

      Siltä osin kuin merkitykselliset tiedot on kerätty yhteistyössä kansallisten valvontaviranomaisten kanssa, EPV toimittaa EJRK:lle tiedot, jotka ovat tarpeen jäljempänä lueteltujen, niin ikään EPV:n toimittamien indikaattorien laskemiseksi, sekä indikaattorien väliset korrelaatiot ja seuraavat hajontaluvut: minimi, ensimmäinen (alempi) ja kolmas (ylempi) kvartiili, mediaani, keskiarvo, maksimi. EPV:n pitäisi toimittaa nämä tiedot vuosineljänneksittäin, viiden pankkipäivän kuluessa siitä, kun EPV saa tiedot kansallisilta valvontaviranomaisilta 90 päivää viitepäivän jälkeen. EJRK ja EPV sopivat keskenään ensimmäisen tiedonsiirtopäivän. Lisäksi pitäisi toimittaa parhaiden edellytysten mukaan johdonmukaisia historiatietoja viideltä, kuudelta, seitsemältä tai kahdeksalta neljännekseltä, jos ne ovat saatavissa.
      Seuraavat indikaattorit on toimitettava:

                  a)

                  vakavaraisuusindikaattorit:
                  ensisijaisen pääoman osuus riskisijoituksista, vakavaraisuussuhde, tier 1 -suhdeluku (ilman hybridi-instrumentteja); luottoriskin pääomavaatimuksen suhde omien varojen vaatimukseen; standardimenetelmän mukaisesti lasketun pääomavaatimuksen suhde omien varojen vaatimukseen; arvopaperistamisen pääomavaatimuksen suhde omien varojen vaatimukseen; sisäisten luottoluokitusten menetelmän mukaisen pääomavaatimuksen suhde omien varojen vaatimukseen; markkinariskin pääomavaatimuksen suhde omien varojen vaatimukseen; operatiivisen riskin pääomavaatimuksen suhde omien varojen vaatimukseen; pääomavaatimusten kokonaismäärän selvitys- ja toimitusriskin pääomavaatimuksen suhde omien varojen vaatimukseen; muiden pääomavaatimusten suhde omien varojen vaatimukseen;

                  b)

                  luottoriskiä ja saamisten laatua kuvaavat indikaattorit:
                  erääntyneiden (> 90 päivää) lainojen suhde lainojen ja sitoumusten kokonaismäärään; järjestämättömien lainojen suhde lainojen kokonaismäärään; tappiovaraussuhde (erityisten luottotappiovarausten ja velkainstrumenttien tappiovarausten suhde järjestämättömien lainojen ja velkainstrumenttien kokonaisbruttomäärään); lainanhoitokate (kaikkien luottotappiovarausten ja velkainstrumenttien tappiovarausten suhde järjestämättömien lainojen ja velkainstrumenttien kokonaisbruttomäärään); järjestämättömien rahoitussaatavien suhde saatavien kokonaismäärään; järjestämättömien velkainstrumenttien suhde velkainstrumenttien kokonaismäärään; kertyneiden järjestämättömien rahoitussaatavien suhde saatavien kokonais(brutto)määrään;

                  c)

                  tulosriskin indikaattorit:
                  oman pääoman tuotto; pääomavaatimuksen mukaisen pääoman tuotto; kulu/tuotto -suhde; kokonaispääoman tuotto; korkokatteen suhde kokonaistuottoihin; toimitusmaksuista ja palkkioista saatujen nettotulojen suhde kokonaistuottoihin; osinkotulojen suhde kokonaistuottoihin; rahoitussaatavista ja -veloista realisoituneet nettovoitot (-tappiot), joita ei arvosteta käypään arvoon eikä kirjata tuloslaskelmaan voittona ja tappiona, suhteessa kokonaistuottoon; kaupankäyntitarkoituksessa pidettävistä rahoitussaatavista ja -veloista saatujen nettovoittojen suhde kokonaistuottoihin; rahoitussaatavista ja -veloista saadut nettovoitot, jotka ilmoitetaan käyvän arvon mukaan voittona tai tappiona, suhteessa kokonaistuottoihin; liiketoiminnan muiden nettotuottojen suhde kokonaistuottoihin; nettotuottojen suhde kokonaistuottoihin;

                  d)

                  taseen rakenne:
                  lainakannan suhde talletuskantaan; asiakastalletuskannan suhde taseen velkoihin yhteensä; vähimmäisomavaraisuusaste; velkapaperien suhde taseen velkoihin yhteensä; luottolaitosten talletusten suhde taseen velkoihin yhteensä; oman pääoman suhde taseen velkoihin ja omaan pääomaan yhteensä; kassavarojen ja kaupankäyntitarkoituksessa hankittujen saatavien suhde taseen velkoihin yhteensä; kassavarojen, kaupankäyntitarkoituksessa hankittujen saatavien ja myyntikelpoisten saatavien suhde taseen vastaaviin yhteensä; kaupankäyntitarkoituksessa hankittujen rahoitussaatavien suhde taseen vastaaviin yhteensä; kaupankäyntitarkoituksessa hankittujen rahoitusvelkojen suhde taseen velkoihin ja omaan pääomaan yhteensä; lainojen ja velkojen (pl. kaupankäyntisalkku) suhde taseen vastaaviin yhteensä; velkarahoituksen ja oman pääoman ehtoisen rahoituksen suhde; taseen ulkopuolisten erien suhde taseen vastaaviin yhteensä;

                  e)

                  vuotuiset kasvuvauhdit (%):
                  vastaavaa yhteensä; lainat yhteensä; asiakkaiden talletukset yhteensä; kokonaistuotot; järjestämättömät rahoitussaatavat; aikaisemmin (> 90 päivää) erääntyneet lainat ja velkainstrumentit; järjestämättömien lainojen ja velkainstrumenttien kokonaisbruttomäärä; riskipainotetut saatavat.

            A2   Aineisto: neljännesvuosittaiset likviditeettiä koskevat tiedot

      EPV toimittaa EJRK:lle tiedot, jotka ovat tarpeen jäljempänä lueteltujen, niin ikään EPV:n toimittamien indikaattorien laskemiseksi, sekä seuraavat hajontaluvut: minimi, ensimmäinen (alempi) ja kolmas (ylempi) kvartiili, mediaani, keskiarvo, maksimi. Nämä tiedot toimitetaan vuosineljänneksittäin, viiden pankkipäivän kuluessa siitä, kun EPV saa tiedot kansallisilta valvontaviranomaisilta 90 päivää viitepäivän jälkeen. Ensimmäisen toimituksen tiedot koskevat vuoden 2013 puoliväliä niiden lopullisten muutosten mukaan, joita tehdään raportointia koskeviin säännöksiin, jotka on vahvistettu luottolaitosten liiketoiminnan aloittamisesta ja harjoittamisesta 14 päivänä kesäkuuta 2006 annetussa Euroopan parlamentin ja neuvoston direktiivissä 2006/48/EY (uudelleenlaadittu teksti) (2) ja sijoituspalveluyritysten ja luottolaitosten omien varojen riittävyydestä 14 päivänä kesäkuuta 2006 annetussa Euroopan parlamentin ja neuvoston direktiivissä 2006/49/EY (uudelleenlaadittu teksti) (3). EJRK ja EPV sopivat keskenään ensimmäisen tiedonsiirtopäivän. Historiatietoja ei vaadita.
      Seuraavat indikaattorit on toimitettava: arviot, jotka perustuvat maksuvalmiusvaatimuksen ja pysyvän varainhankinnan vaatimuksen saatavilla oleviin tietoihin.
      A3   Aineisto: neljännesvuosittain toimitettavat tiedot EPV:n suurten riskikeskittymien yhteisestä raportointikehikosta
          (4)

      Siltä osin kuin merkitykselliset tiedot on kerätty yhteistyössä kansallisten valvontaviranomaisten kanssa ja aggregoituja tietoja koskevan yleissäännön mukaisesti, EPV toimittaa EJRK:lle tiedot, jotka ovat tarpeen jäljempänä lueteltujen ja niin ikään EPV:n toimittamien indikaattorien laskemiseksi, sekä EJRK:n ja EPV:n keskenään sopimat hajontaluvut. Nämä tiedot toimitetaan vuosineljänneksittäin, viiden pankkipäivän kuluessa siitä, kun tiedot on saatu kansallisilta valvontaviranomaisilta 90 päivää viitepäivän jälkeen. Ensimmäisen toimituksen tiedot koskevat joulukuun loppua 2011. EJRK ja EPV sopivat keskenään ensimmäisen tiedonsiirron päivämäärän. Historiatietoja ei tarvita.
      Seuraavat indikaattorit on toimitettava: unionin suurten pankkiryhmien suurten riskikeskittymien lukumäärä; suurten riskikeskittymien määrä eriteltynä vastapuolen maan ja sektorin mukaan (julkisyhteisöt, muut unionin suuret pankkiryhmät, muut pankit, muut rahoituksenvälittäjät, yritykset, vähittäiskauppa); unionin suurten pankkiryhmien suurten riskikeskittymien määrä (keskittymät ennen luottoriskiin kohdistuvia vähennyksiä) eriteltynä instrumentin (saatavat; johdannaiset; taseen ulkopuoliset erät; välilliset riskikeskittymät) mukaan ja prosentteina omista varoista; unionin suurten pankkiryhmien suurten riskikeskittymien määrä (keskittymät luottoriskiin kohdistuvien vähennysten jälkeen, taseessa olevat erikseen) ja prosentteina omista varoista.
      B.   Euroopan vakuutus- ja työeläkeviranomainen (EVTEV)

      EVTEV ilmoittaa seuraavat aineistot. B1-aineisto liittyy unionin suurimpiin vakuutuslaitoksiin, siten kuin EVTEV on ne yksilöinyt. B2-aineisto viittaa kaikkiin unionin vakuutuslaitoksiin, Tällaiset aggregoidut tiedot kerätään tarkastelemalla kutakin laitosta erikseen.
      B1   Aineisto: vuosittainen pikaraportointi

      Siltä osin kuin merkitykselliset tiedot on kerätty yhteistyössä kansallisten valvontaviranomaisten kanssa ja aggregoituja tietoja koskevan yleissäännön mukaisesti, EVTEV toimittaa EJRK:lle jäljempänä lueteltujen, niin ikään EVTEV:n toimittamien indikaattorien laskemiseksi tarvittavat tiedot joko kokonaismäärinä tai seuraavina hajontalukuina: painottamaton keskiarvo, painotettu keskiarvo preemioiden bruttomäärän mukaan, mediaani, ensimmäinen kvartiili, kolmas kvartiili, minimi, maksimi. Tiedot toimitetaan vuosittain noin 80 kalenteripäivää viitevuoden jälkeen. EJRK ja EVTEV sopivat keskenään ensimmäisen tiedonsiirtopäivän.
      Seuraavat indikaattorit on toimitettava:

                  a)

                  kokonaismäärät (summa):

                              i)

                              koko vakuutustoiminta (henkivakuutus ja muu kuin henkivakuutus): vakuutusmaksutulo; vakuutusmaksutuotto, josta on vähennetty jälleenvakuuttajien osuus; nettomääräiset korvauskulut; nettomääräiset liikekulut; käytettävissä oleva vakavaraisuuspääoma, vaadittu vakavaraisuuspääoma;

                              ii)

                              muu kuin henkivakuutustoiminta: vakuutusmaksutulo eriteltynä liiketoiminnan aloittain (tapaturmat ja terveys; moottoriajoneuvo; pakollinen moottoriajoneuvovakuutus; muut ryhmät; veneily, ilmailu ja kuljetus; palovakuutus ja muu omaisuusvahinko; vastuuvakuutus; luotto ja takaus; muut henkivakuutukseen kuulumattomat); vakuutusmaksutuotto, josta on vähennetty jälleenvakuuttajien osuus; nettomääräiset korvauskulut; nettomääräiset liikekulut; käytettävissä oleva vakavaraisuuspääoma, vaadittu vakavaraisuuspääoma;

                              iii)

                              henkivakuutustoiminta: vakuutusmaksutulo eriteltynä liiketoiminnan aloittain (liittyy henkivakuutukseen; ei liity henkivakuutukseen; kapitalisaatiovakuutus; ryhmäeläkevakuutus; muu henkivakuutus); vakuutusmaksutuotto, josta on vähennetty jälleenvakuuttajien osuus, nettomääräiset korvauskulut; nettomääräiset liikekulut, käytettävissä oleva vakavaraisuuspääoma, vaadittu vakavaraisuuspääoma;

                  b)

                  hajontaluvut:

                              i)

                              koko vakuutustoiminta (henkivakuutus ja muu kuin henkivakuutus): vakuutusmaksutulon kasvuvauhti; pääoman tuotto; kokonaispääoman tuotto; vakavaraisuussuhde;

                              ii)

                              muu kuin henkivakuutustoiminta: vakuutusmaksutulo eriteltynä liiketoiminnan aloittain (tapaturmat ja terveys; moottoriajoneuvo; pakollinen moottoriajoneuvovakuutus; muut ryhmät; veneily, ilmailu ja kuljetus; palovakuutus ja muu omaisuusvahinko; vastuuvakuutus; luotto ja takaus; muut henkivakuutukseen kuulumattomat); vahinkosuhde; liikekulusuhde; yhdistetty kulusuhde; pääoman tuotto; kokonaispääoman tuotto; vakavaraisuussuhde;

                              iii)

                              henkivakuutustoiminta: vakuutusmaksutulo eriteltynä liiketoiminnan aloittain (liittyy henkivakuutukseen; ei liity henkivakuutukseen; kapitalisaatiovakuutus; ryhmäeläkevakuutus; muu henkivakuutus); pääoman tuotto; kokonaispääoman tuotto; vakavaraisuussuhde.

            B2   Aineisto: säännöllinen vuosittainen raportointi

      Siltä osin kuin merkitykselliset tiedot on kerätty yhteistyössä kansallisten valvontaviranomaisten kanssa ja aggregoituja tietoja koskevan yleissäännön mukaisesti EVTEV toimittaa EJRK:lle jäljempänä lueteltujen ja niin ikään EVTEV:n toimittamien indikaattorien laskemiseksi tarvittavat tiedot joko kokonaismäärinä tai seuraavina hajontalukuina: painottamaton keskiarvo, vakuutusmaksutulojen mukaan painotettu keskiarvo, unionin suurten vakuutuslaitosten suhdeluvut yhteensä, mediaani, ensimmäinen kvartiili, kolmas kvartiili, minimi, maksimi. Tiedot toimitetaan vuosittain noin 270 kalenteripäivää viitevuoden jälkeen. EJRK ja EVTEV sopivat keskenään ensimmäisen tiedonsiirtopäivän. Historiatiedot toimitetaan vuodesta 2003 lähtien.
      Seuraavat indikaattorit on toimitettava:

                  a)

                  koko vakuutustoiminta (henkivakuutus ja muu kuin henkivakuutus): vakuutusmaksutulo; vakuutusmaksutuotto, josta on vähennetty jälleenvakuuttajien osuus; nettomääräiset korvauskulut; nettomääräiset liikekulut; käytettävissä oleva vakavaraisuuspääoma, vaadittu vakavaraisuuspääoma;

                  b)

                  muu kuin henkivakuutustoiminta: vakuutusmaksutulo eriteltynä liiketoiminnan aloittain (tapaturmat ja terveys; moottoriajoneuvo; pakollinen moottoriajoneuvovakuutus; muut ryhmät; veneily, ilmailu ja kuljetus; palovakuutus ja muu omaisuusvahinko; vastuuvakuutus; luotto ja takaus; muut henkivakuutukseen kuulumattomat); vakuutusmaksutuotto, josta on vähennetty jälleenvakuuttajien osuus; nettomääräiset korvauskulut; nettomääräiset liikekulut; käytettävissä oleva vakavaraisuuspääoma, vaadittu vakavaraisuuspääoma;

                  c)

                  henkivakuutustoiminta: vakuutusmaksutulo eriteltynä liiketoiminnan aloittain (liittyy henkivakuutukseen; ei liity henkivakuutukseen; kapitalisaatiovakuutus; ryhmäeläkevakuutus; muu henkivakuutus); vakuutusmaksutuotto, josta on vähennetty jälleenvakuuttajien osuus, nettomääräiset korvauskulut; nettomääräiset liikekulut, käytettävissä oleva vakavaraisuuspääoma, vaadittu vakavaraisuuspääoma;

            C.   Euroopan arvopaperimarkkinaviranomainen (EAMV)

      EAMV toimittaa seuraavat aineistot:
      C1   Aineisto: Rahoitusvälinemarkkinadirektiiviä koskeva
          (5)
         tietokanta

      EAMV toimittaa EJRK:lle yhteistyössä kansallisten valvontaviranomaisten kanssa kerätyt tiedot, joita tarvitaan jäljempänä mainittujen, niin ikään EAMV:n toimittamien indikaattorien laskemiseksi. Tiedot toimitetaan neljännesvuosittain viisi päivää viitekauden päättymisen jälkeen. EJRK ja EAMV sopivat keskenään ensimmäisen tiedonsiirtopäivän. Historiatietoja toimitetaan marraskuusta 2007 lähtien.
      Seuraavat indikaattorit on toimitettava: kauppojen sisäiset toteuttajat hyväksyneen toimivaltaisen viranomaisen jäsenvaltion nimi ja tunnus; monenkeskisen kaupankäyntijärjestelmän hyväksyneen toimivaltaisen viranomaisen jäsenvaltion nimi ja tunnus, säännellyt markkinat hyväksyneen toimivaltaisen viranomaisen jäsenvaltion nimi ja tunnus; keskusvastapuolen selvitysyhteisöt hyväksyneen toimivaltaisen viranomaisen jäsenvaltion nimi ja tunnus.
      C2   Aineisto: Viitetietojärjestelmän tietokanta

      EAMV toimittaa EJRK:lle yhteistyössä kansallisten valvontaviranomaisten kanssa kerätyt tiedot, joita tarvitaan jäljempänä mainittujen, niin ikään EAMV:n toimittamien indikaattorien laskemiseksi, sekä EJRK:n ja EAMV:n kesken sovitut hajontaluvut. Tiedot toimitetaan neljännesvuosittain viisi päivää viitekauden päättymisen jälkeen. EJRK ja EAMV sopivat keskenään ensimmäisen tiedonsiirtopäivän. Historiatietoja toimitetaan kesäkuusta 2009 lähtien.
      Seuraavat indikaattorit on toimitettava: erittely Euroopan talousalueen markkinoilla kaupattaviksi hyväksytyistä rahoitusinstrumenteista, joiden rahoitusinstrumenttiluokittelun koodi on ES (kantaosakkeet ); instrumenttien lukumäärä jäsenvaltioittain; hyväksyttyjen instrumenttien lukumäärä markkinoittain; liikkeeseen laskettujen uusien instrumenttien lukumäärä markkinoittain; liikkeeseen laskettujen uusien instrumenttien lukumäärä jäsenvaltioittain.

         (1)  COREP- ja FINREP -raportointikehikot, jotka ovat voimassa raportointipäivänä, sellaisina kuin ne on tuotettu EPV:n verkkosivuilla http://www.eba.europa.eu julkaistuina EPV:n ohjeina tai, mikäli tarpeen, EPV:n valmistelemina teknisinä standardeina, jotka komissio on hyväksynyt luottolaitosten liiketoiminnan aloittamisesta ja harjoittamisesta 14 päivänä kesäkuuta 2006 annetun Euroopan parlamentin ja neuvoston direktiivin 2006/48/EY (EUVL L 177, 30.6.2006, s. 1) 74 artiklan 2 kohdan mukaisesti.

         (2)  EUVL L 177, 30.6.2006, s. 1.

         (3)  EUVL L 177, 30.6.2006, s. 201.

         (4)  Suuria riskikeskittymiä koskevat raportointikehikot, jotka ovat voimassa raportointipäivänä, sellaisina kuin ne on tuotettu EPV:n verkkosivuilla http://www.eba.europa.eu julkaistuina suuntaviivoina tai, mikäli tarpeen, EPV:n kehittäminä teknisinä standardeina (osana COREP-sääntelyä), jotka komissio on hyväksynyt direktiivin 2006/48/EY 110 artiklan nojalla.

         (5)  Euroopan parlamentin ja neuvoston direktiivi 2004/39/EY, annettu 21 päivänä huhtikuuta 2004, rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta (EUVL L 145, 30.4.2004, s. 1).

      LIITE III

         EJRK:n aggregoituja tietoja koskevat kertaluonteiset pyynnöt

      A.   YLEISIÄ HUOMIOITA

      1.   Kertaluonteisen tiedonkeruun tarpeen määrittäminen

      1.1   Euroopan järjestelmäriskikomitea (EJRK) voi pyytää aggregoitujen tietojen toimittamista kertaluonteisesti. Tällaisiin EJRK:n kertaluonteisiin tietopyyntöihin voidaan vastata a) toimittamalla tietoja, jotka ovat jo saatavissa Euroopan keskuspankkijärjestelmästä (EKPJ), Euroopan valvontaviranomaisilta, kaupallisilta tietojen toimittajilta tai kansainvälisten järjestöjen, esim. Kansainvälisen järjestelypankin (BIS) tietokannoista; tai b) tekemällä kertaluonteinen tiedonkeruu.
      1.2   Edellä esitetyn perusteella aggregoituja tietoja koskevat EJRK:n tai sen rakenteeseen kuuluvan elimen esittämät alustavat kertaluonteiset pyynnöt, käynnistävät aluksi tutkimusvaiheen, jonka tarkoituksena on selvittää, onko kertaluonteisen tutkimuksen tekeminen tarpeen. Tutkimusvaiheessa arvioidaan erityisesti, mitä määrällisiä ja laadullisia tietoja on jo saatavilla ja ovatko ne tarkoitukseen sopivia. Jos saatavilla olevat tiedot eivät ole tarkoitukseen sopivia ja ilmenee tarve kerätä tiedot tiedonantajilta kertaluonteisella tiedonkeruulla, jo tutkimusvaiheessa voidaan yksilöidä asianomainen tiedonantajien joukko ja tiedonantajille kertaluontoisesta tiedonkeruusta suurin piirtein aiheutuvat kustannukset. Tutkimustulos saattaa johtaa siihen, että EJRK:n hallintoneuvosto tekee päätöksen aggregoitujen tietojen keräämisestä kertaluonteisella tiedonkeruulla.
      1.3   EJRK ja yksi tai useampi Euroopan valvontaviranomainen voivat sopia yhteisen kertaluonteisen tiedonkeruun tekemisestä, jos niillä on yhteinen kiinnostus tiettyyn aiheeseen, jolloin tutkimusvaihe on tarpeeton.
      2.   Kertaluonteisten tiedonkeruun tyypit

      2.1   Voidaan toteuttaa kahdentyyppisiä kertaluonteisia tiedonkeruita:

                  a)

                  Tyypin 1 tiedonkeruussa keskitytään tiettyihin ongelmiin, esim. riskikeskittymien asianmukaiseen arviointiin, ja niissä pyritään tavallisesti esittämään yksityiskohtaisempia erittelyjä tavanomaisen tiedonkeruun sisällä, esim. ”joista”-kohdat. Tyypin 1 tiedonkeruut voivat kattaa myös aineistoja, jotka edellyttävät (tavanomaista) tietojenkeruuta jossain muussa asiayhteydessä tai eri organisaation kuten Kansainvälisen valuuttarahaston tai Kansainvälisen järjestelypankin toimesta ja joiden osalta on jo olemassa vakiintuneita menetelmiä;

                  b)

                  Tyypin 2 tiedonkeruut kattavat ilmiöitä, joita ei ole aiemmin analysoitu ja joiden osalta ei ole vakiintuneita menetelmiä eikä säännöllistä tietojen keruuta suoriteta. Tyypin 2 tiedonkeruut vaativat huomattavasti enemmän työtä kuin tyypin 1 tiedonkeruut, eikä niille ole välttämättä vertailukohtaa. Tyypin 2 tiedonkeruista saatavia tietoja saattaa olla vaikeampaa tulkita. Tarve yksilöidä asianomaiset tiedonantajat ja kehittää tutkimusmenetelmä saattaa merkitä sitä, että kestää huomattavan pitkään ennen kuin tiedot kerätään.

            2.2   Tehdessään päätöksen siitä, tarvitaanko kertaluonteista tiedonkeruuta, EJRK:n hallintoneuvosto tutkii ja ottaa huomioon tällaisesta tiedonkeruusta todennäköisesti aiheutuvat kustannukset ja aikataulun.
      B.   KERTALUONTEISTEN PYYNTÖJEN KÄSITTELYPERIAATTEET JA -MENETTELY

      3.   Periaatteet

      EJRK:n sihteeristö, Euroopan keskuspankki (EKP) ja Euroopan valvontaviranomaiset (jäljempänä ’osapuolet’) noudattavat seuraavia periaatteita vastatessaan EJRK:n kertaluonteisiin tietopyyntöihin:

                  a)

                  noudatetaan sovittuja menettelyvaiheita, joita olisi sovellettava läpinäkyvästi;

                  b)

                  vältetään liiallisia yhteydenottoja tiedonantajiin;

                  c)

                  käytetään mahdollisimman paljon erilaisia analyysitarkoituksia ja operatiivisia tarkoituksia varten jo olemassa olevia tietoja ja noudatetaan tarvittavia lakisääteisiä rajoitteita ja luottamuksellista käsittelyä koskevia määräyksiä;

                  d)

                  käytetään olemassa olevia, mahdollisimman pitkälle yhdenmukaistettuja menetelmiä ja tiedonkeruumenettelyjä;

                  e)

                  kehitetään kertaluonteisia tiedonkeruita koskevia parhaita käytäntöjä ottamalla käyttöön palautemekanismeja ja jakamalla menetelmiä koskevia tietoja kaikkien asianomaisten osapuolten kesken.

            4.   Menettely

      4.1   Tutkimusvaihe

                  4.1.1

                  EJRK:n organisaatio toimittaa kertaluonteista aggregoitujen tietojen keruuta koskevat alustavat pyynnöt EJRK:n sihteeristölle, joka järjestää EKP:n tuella tutkimusvaiheen toteuttamalla seuraavassa kuvatut toimenpiteet. Alustava tietopyyntö muunnetaan varsinaisiksi tietovaatimuksiksi, ja merkityksellisen tiedon saatavuutta ja laatua arvioidaan asianomaisten organisaatioiden sisällä. Euroopan valvontaviranomaiset ja Euroopan valvontaviranomaisten yhteiskomitea saavat tiedon alustavan kertaluonteisen pyynnön sisällöstä, ja niitä kehotetaan tekemään yhteistyötä EKP:n kanssa saatavilla olevien tietojen arvioimiseksi, jotta käytetään mahdollisimman paljon aikaisemmin kerättyjä tietoja ja vältetään tietojen antamisesta aiheutuvan rasitteen lisäämistä. Tutkimusvaihe voi olla myös EKPJ:n tehtävänä, mukaan lukien EKPJ:n tilastokomitea, EKPJ:n rahoitusjärjestelmän vakauden komitea tai muut Euroopan tilastojärjestelmän sisäiset lähteet, kaupalliset tietojen toimittajat ja kansainväliset järjestöt, esim. BIS.

                  4.1.2

                  Jos tutkimusvaiheen seurauksena a) on saatavilla tarkoitukseen sopivia tietoja tai hyväksyttäviä arvioita, jotka ovat riittävän hyvälaatuisia, ja b) saadaan omistajalta lupa sellaisten tietojen käyttämiseen, jotka eivät ole täysin julkisia, tällaiset tiedot toimitetaan EJRK:n sihteeristön välityksellä tietoja pyytävälle asianomaiselle EJRK:n rakenteeseen kuuluvalle elimelle, samoin pyydetty laatuarviointi ja tiedot kaupallisista lähteistä saatavien tietojen kustannuksista.

                  4.1.3

                  Muissa tapauksissa, erityisesti silloin, jos kyseessä on seuraava tilanne: a) arvioita on saatavilla, mutta niiden laatu on määrittelemätön tai riittämätön; b) tietoja ja arvioita ei ole saatavilla; c) tietojen, jotka eivät ole täysin julkisia, käyttämiseen ei saada lupaa, EKP toimittaa EJRK:lle tietojen saatavuuteen liittyvän arvioinnin tuloksen ja ehdottaa kertaluonteisen tiedonkeruun mahdollisia lähteitä ja menetelmiä, mukaan lukien i) tiedonantajien ryhmät ja lukumäärän, ii) raportointikanavat, esim. tilastokomitea, rahoituksen vakauden komitea tai Euroopan valvontaviranomaiset, iii) summittaisen arvion kustannuksista ja aikataulusta, iv) odotettavissa olevat hankaluudet.

            4.2   Varsinainen tiedonkeruuvaihe

                  4.2.1

                  EJRK:n sihteeristö toimittaa tutkimustulokset saatuaan EJRK:n ohjauskomitean välityksellä EJRK:n hallintoneuvoston hyväksyttäväksi ehdotuksen seuraavista toimenpiteistä sekä summittaisen arvion hyödyistä ja kustannuksista. EJRK:n hallintoneuvosto päättää, tehdäänkö kertaluonteinen tiedonkeruu, joka saattaa vaatia tiedonantajien osallistumista. EJRK:n hallintoneuvoston päätöksessä voidaan määrittää erityisesti a) vaadittujen tietojen karkeisuus institutionaalisella ja tietoerän tasolla, b) sovellettava luottamuksellisuutta koskeva järjestely, erityisesti se, kenen sallitaan tutustuvan mihinkin tietoihin ja miten tiedot tallennetaan ja toimitetaan, c) tietojen toimittamisen määräajat.

                  4.2.2

                  Jos Euroopan valvontaviranomainen tekee kertaluonteisen tiedonkeruun, EJRK:n sihteeristö ottaa yhteyttä asianomaiseen Euroopan valvontaviranomaiseen ja yhteiskomiteaan. Tiedot voidaan toimittaa EKP:n välityksellä finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1092/2010 (1) 8 artiklan mukaisesti.

                  4.2.3

                  Jos EKPJ tekee kertaluonteisen tiedonkeruun, EJRK:n sihteeristö ottaa yhteyttä EKP:iin, joka puolestaan ottaa yhteyttä mahdollisiin tiedonantajiin toimivaltaisten kansallisten viranomaisten välityksellä ja asianomaisia EJRK:n komiteoita käyttäen sekä sovellettavia luottamuksellisuusrajoituksia noudattaen.

                  4.2.4

                  Osapuolet jakavat jokaisen kertaluonteisen tiedonkeruun tekemisen jälkeen toisilleen tiedot tiedonkeruun toteuttamisesta ja erityisesti sovelletuista menetelmistä ja laaduntarkistuksista sekä mahdollisesti havaituista vaikeuksista parantaakseen tulevien tutkimusten tehokkuutta ja vaikuttavuutta.

         (1)  EUVL L 331, 15.12.2010, s. 1.


Avis juridique important

|

32003D0014(01)

2003/797/EY: Euroopan keskuspankin päätös, tehty 7 päivänä marraskuuta 2003, niiden luotonanto- ja luotonotto-operaatioiden hoitamisesta, joista Euroopan yhteisö on päättänyt osana keskipitkän ajan maksujärjestelmää (EKP/2003/14)

Virallinen lehti nro L 297 , 15/11/2003 s. 0035 - 0036

Euroopan keskuspankin päätös,tehty 7 päivänä marraskuuta 2003,niiden luotonanto- ja luotonotto-operaatioiden hoitamisesta, joista Euroopan yhteisö on päättänyt osana keskipitkän ajan maksujärjestelmää(EKP/2003/14)(2003/797/EY)EUROOPAN KESKUSPANKIN YLEISNEUVOSTO, jokaottaa huomioon Euroopan yhteisön perustamissopimuksen sekä erityisesti sen 119 artiklan ja 123 artiklan 2 kohdan,ottaa huomioon Euroopan keskuspankkijärjestelmän ja Euroopan keskuspankin perussäännön sekä erityisesti sen 21.2 artiklan ja 44 artiklan sekä 47.1 artiklan ensimmäisen luetelmakohdan,ottaa huomioon järjestelystä keskipitkän ajan rahoitustuen myöntämiseksi jäsenvaltioiden maksutaseille 18 päivänä helmikuuta 2002 annetun neuvoston asetuksen (EY) N:o 332/2002(1) ja erityisesti sen 9 artiklan,sekä katsoo seuraavaa:(1) Euroopan keskuspankki (EKP) otti hoidettavakseen perustamissopimuksen 117 artiklan 2 kohdan viidennessä luetelmakohdassa sekä Euroopan rahapoliittisen instituutin (ERI) perussäännön 4.1 artiklan viidennessä luetelmakohdassa ja 6.1 artiklan kolmannessa luetelmakohdassa tarkoitetut ERI:n tehtävät perustamissopimuksen 123 artiklan 2 kohdan ja perussäännön 44 artiklan ensimmäisen kohdan mukaisesti sekä Euroopan rahapoliittiselta instituutilta peräisin olevien tiettyjen Euroopan keskuspankin tehtävien hoitamisesta 23 päivänä kesäkuuta 1998 tehdyn päätöksen EKP/1998/NP2 1 artiklan 1 kohdan nojalla viimeistään talous- ja rahaliiton kolmannen vaiheen (jäljempänä "kolmas vaihe") ensimmäistä päivää välittömästi seuraavana päivänä.(2) Euroopan keskuspankin tiettyjen tehtävien hoitamisesta keskipitkän ajan rahoitustuen myöntämiseksi jäsenvaltioiden maksutaseille 1 päivänä joulukuuta 1998 tehdyn päätöksen EKP/1998/NP15(2) nojalla niiden luotonanto- ja luotonotto-operaatioiden hoitamisesta, joista Euroopan yhteisö on päättänyt osana keskipitkän ajan maksujärjestelmää, 2 päivänä toukokuuta 1995 tehty ERI:n päätös N:o 8/95 oli pätevä ja voimassa kolmannen vaiheen ensimmäisestä päivästä alkaen.(3) Johdanto-osan toisessa perustelukappaleessa mainittuja tehtäviä hoidettiin järjestelystä keskipitkän ajan rahoitustuen myöntämiseksi jäsenvaltioiden maksutaseille 24 päivänä kesäkuuta 1988 annetun neuvoston asetuksen (ETY) N:o 1969/88(3) 11 artiklan nojalla.(4) Asetus (EY) N:o 332/2002 tuli voimaan 24 päivänä helmikuuta 2002 ja sillä kumottiin asetus (ETY) N:o 1969/88.(5) Asetuksen (EY) N:o 332/2002 9 artiklan mukaan EKP:n on toteutettava tarvittavat järjestelyt lainojen hallinnoinnin järjestämiseksi kyseisessä laissa luodun keskipitkän ajan rahoitustukijärjestelyn mukaisesti.(6) Tämä päätös asetuksen (EY) N:o 332/2002 9 artiklan täytäntöönpanosta korvaa asetuksen EKP/1998/NP15. Koska lisäksi muut päätöksessä EKP/1998/NP2 tarkoitetut ERI:n tehtävät ja päätökset eivät ole enää päteviä tai voimassa kolmannessa vaiheessa, myös päätös EKP/1998/NP2 voidaan selkeyssyistä kumota,ON TEHNYT TÄMÄN PÄÄTÖKSEN:1 artiklaEKP hoitaa asetuksen (EY) N:o 332/2002 9 artiklassa tarkoitettuja tehtäviä jäljempänä 2-8 artiklassa kuvatulla tavalla.2 artiklaEuroopan yhteisön luotonanto- ja luotonotto-operaatiot suoritetaan EKP:n omissa nimissään avaamien tilien välityksellä.3 artikla1. EKP:n Euroopan yhteisön puolesta vastaanottamat varat, jotka ovat seurausta Euroopan yhteisön luotonottojärjestelyistä, siirretään samana arvostuspäivänä vastaavan luoton vastaanottavan jäsenvaltion kansallisen keskuspankin ilmoittamalle tilille.2. EKP:n Euroopan yhteisön puolesta vastaanottamat varat, jotka koskevat luoton saaneen jäsenvaltion suorittamaa koronmaksua tai luoton takaisinmaksua, siirretään samana arvostuspäivänä Euroopan yhteisön luotonottojärjestelyjen mukaisten luotonantajien määrittämille tileille.4 artiklaEKP avaa kunkin luotonanto- ja luotonotto-operaation osalta seuraavat euromääräiset tilit kirjanpidossaan:a) nostrotili, jonka otsakkeena on "Euromääräiset erät, jotka pidetään..." ja joka vastaa Euroopan yhteisön puolesta vastaanotettuja varoja;b) vastattavaa-puolen tili, joka on edellä a alakohdassa tarkoitetun tilin vastatili;c) lisätietotili, jonka otsakkeena on "Euroopan yhteisön velat Euroopan yhteisön luotonotto-operaatioiden osalta", joka jaetaan tarvittaessa yksittäisiä luotonantajia koskeviin alatileihin luotonottojärjestelyjen osalta;d) lisätietotili, jonka otsakkeena on "Euroopan yhteisön saamiset Euroopan yhteisön luotonanto-operaatioihin nähden".5 artiklaEKP kirjaa 3 artiklassa kuvatut rahoitusoperaatiot niiden arvostuspäivänä veloittamalla tai hyvittämällä 4 artiklassa mainittuja tilejä.6 artikla1. EKP tarkastaa luotonanto- ja luotonottojärjestelyissä vahvistetut koronmaksuun ja luoton takaisinmaksuun sovellettavat eräpäivät.2. EKP ilmoittaa kustakin eräpäivästä Euroopan yhteisölle velkaa olevan jäsenvaltion kansalliselle keskuspankille vähintään 15 kalenteripäivää ennen eräpäivää.7 artiklaEKP antaa Euroopan komissiolle viipymättä tiedoksi kaikki operaatiot, joita se on tehnyt Euroopan yhteisön puolesta. EKP osoittaa nämä tiedoksiannot Euroopan komission talouden ja rahoituksen pääosastolle.8 artiklaEKP laatii kunkin kalenterivuoden lopussa selvityksen tiedottaakseen Euroopan komissiolle kyseisenä vuonna suorittamistaan rahoitusoperaatioista luotonotto- ja luotonanto-operaatioihin liittyen. Selvitys sisältää tiedot luotonotto- ja luotonanto-operaatioista johtuvista Euroopan yhteisön saamisista ja veloista.9 artiklaPäätökset EKP/1998/NP2 ja EKP/1998/NP15 kumotaan.10 artiklaEKP:n johtokunta huolehtii kaikista järjestelyistä, jotka ovat tarpeen tämän päätöksen täytäntöön panemiseksi.11 artiklaTämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.Tehty Frankfurt am Mainissa 7 päivänä marraskuuta 2003.EKP:n yleisneuvoston puolestaJean-Claude Trichet(1) EYVL L 53, 23.2.2002, s. 1.(2) Julkaistu Euroopan keskuspankin säädösten ja oikeudellisten asiakirjojen julkaisemisesta 10 päivänä marraskuuta 2000 tehdyn päätöksen EKP/2000/12 liitteessä V (EYVL L 55, 24.2.2001, s. 76).(3) EYVL L 178, 8.7.1988 s. 1, asetus sellaisena kuin se on muutettuna vuoden 1994 liittymisasiakirjalla.


title: Neuvoston päätös (EU) 2015/155, annettu 27 päivänä tammikuuta 2015 , Euroopan unionin ja sen jäsenvaltioiden sekä Korean tasavallan välisellä vapaakauppasopimuksella perustetussa tavarakauppakomiteassa esitettävästä Euroopan unionin kannasta tariffikiintiön hallinnointisääntöjen hyväksymiseen

text:
               31.1.2015

               FI

               Euroopan unionin virallinen lehti

               L 26/22

         NEUVOSTON PÄÄTÖS (EU) 2015/155,
   annettu 27 päivänä tammikuuta 2015,
   Euroopan unionin ja sen jäsenvaltioiden sekä Korean tasavallan välisellä vapaakauppasopimuksella perustetussa tavarakauppakomiteassa esitettävästä Euroopan unionin kannasta tariffikiintiön hallinnointisääntöjen hyväksymiseen
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan unionin ja sen jäsenvaltioiden sekä Korean tasavallan välinen vapaakauppasopimus (1), jäljempänä ’sopimus’, allekirjoitettiin 6 päivänä lokakuuta 2010.

               (2)

               Sopimusta on sen 15.10 artiklan 5 kohdan nojalla sovellettu väliaikaisesti 1 päivästä heinäkuuta 2011 kunnes sen tekemistä varten tarvittavat menettelyt saatetaan päätökseen.

               (3)

               Sopimuksen 15.1 artiklalla perustetaan kauppakomitea, jonka tehtävänä on muun muassa varmistaa, että sopimus toimii moitteettomasti, ja valvoa kaikkien erikoistuneiden komiteoiden työskentelyä.

               (4)

               Sopimuksen 15.2 artiklan mukaisesti kauppakomitean alaisuuteen perustettiin erikoistuneita komiteoita. Tavarakauppakomitea on sopimuksen 2.16 artiklan mukaisesti yksi näistä erikoistuneista komiteoista.

               (5)

               Sopimuksen lisäyksessä 2-A-1 olevan 2 kohdan mukaisesti Korea voi käyttää huutokauppajärjestelmää niiden tariffikiintiöiden hallinnoinnissa ja täytäntöönpanossa, joita Korea soveltaa unionista peräisin oleviin maitoon ja kermaan, voihin, hunajaan ja appelsiineihin sopimuksen perusteella. Huutokauppajärjestelmän ehdot on vahvistettava tavarakauppakomiteassa osapuolten yhteisellä sopimuksella.

               (6)

               Sopimuksen lisäyksessä 2-A-1 olevan 3 kohdan mukaan Korea voi käyttää lisensointijärjestelmää tiettyjen tariffikiintiöiden hallinnoinnissa ja täytäntöönpanossa. Osapuolten on sovittava tavarakauppakomiteassa lisensointijärjestelmässä sovellettavista toimintatavoista ja menettelyistä, myös tariffikiintiömäärien saamisedellytyksistä, ja niihin mahdollisesti tehtävistä muutoksista.

               (7)

               On aiheellista määrittää kanta, joka esitetään unionin puolesta tavarakauppakomiteassa tariffikiintiön hallinnointisääntöihin.

               (8)

               Yhteinen päätös tehdään unionin ja Korean välisellä noottien vaihdolla, ja allekirjoittajana on unionin puolesta komission edustaja.

               (9)

               Unionin tavarakauppakomiteassa esitettävän kannan olisi sen vuoksi perustuttava tähän päätökseen liitettyyn tavarakauppakomitean päätösluonnokseen,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan unionin ja sen jäsenvaltioiden sekä Korean tasavallan välisellä vapaakauppasopimuksella perustetussa tavarakauppakomiteassa esitettävä unionin kanta tariffikiintiön hallinnointisääntöjen hyväksymiseen perustuu tähän päätökseen liitettyyn tavarakauppakomitean päätösluonnokseen.
   Unionin edustajat tavarakauppakomiteassa voivat sopia kyseisen komitean päätösluonnokseen tehtävistä vähäisistä teknisistä korjauksista ilman uutta neuvoston päätöstä.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 27 päivänä tammikuuta 2015.

            Neuvoston puolesta

            Puheenjohtaja

         J. REIRS

      (1)  EUVL L 127, 14.5.2011, s. 6.

      LUONNOS:
      EU:N JA KOREAN TAVARAKAUPPAKOMITEAN PÄÄTÖS N:o 1,
      annettu … päivänä … kuuta …,
      tariffikiintiön hallinnointia ja täytäntöönpanoa koskevien sääntöjen hyväksymisestä
      TAVARAKAUPPAKOMITEA, joka
      ottaa huomioon Korean tasavallan, jäljempänä ’Korea’, sekä Euroopan unionin ja sen jäsenvaltioiden välisen vapaakauppasopimuksen, jäljempänä ’osapuolet’ ja ’sopimus’, ja erityisesti sen 2.16 artiklan, 15.2 artiklan 1 kohdan ja sen lisäyksessä 2-A-1 olevan 2 ja 3 kohdan,
      sekä katsoo seuraavaa:

                  (1)

                  Sopimuksen 15.1 artiklalla perustetaan kauppakomitea, jonka on muun muassa varmistettava, että sopimus toimii moitteettomasti, ja valvottava kaikkien erikoistuneiden komiteoiden työskentelyä.

                  (2)

                  Sopimuksen 15.2 artiklan mukaisesti kauppakomitean alaisuuteen perustettiin erikoistuneita komiteoita. Tavarakauppakomitea on sopimuksen 2.16 artiklan mukaisesti yksi näistä erikoistuneista komiteoista.

                  (3)

                  Sopimuksen lisäyksessä 2-A-1 olevan 2 kohdan mukaisesti Korea voi käyttää huutokauppajärjestelmää niiden tariffikiintiöiden hallinnoinnissa ja täytäntöönpanossa, joita Korea soveltaa tiettyihin Euroopan unionista peräisin oleviin tavaroihin sopimuksen perusteella. Huutokauppajärjestelmän ehdot on vahvistettava tavarakauppakomiteassa osapuolten yhteisellä sopimuksella.

                  (4)

                  Sopimuksen lisäyksessä 2-A-1 olevan 3 kohdan mukaan Korea voi käyttää lisensointijärjestelmää tiettyjen tariffikiintiöiden hallinnoinnissa ja täytäntöönpanossa. Osapuolet sopivat tavarakauppakomiteassa lisensointijärjestelmässä sovellettavista toimintatavoista ja menettelyistä, myös tariffikiintiömäärien saamisedellytyksistä, ja niihin mahdollisesti tehtävistä muutoksista,

            ON PÄÄTTÄNYT SEURAAVAA:

                  1.

                  Korea hallinnoi tariffikiintiöitä, joita Korea soveltaa tiettyihin Euroopan unionista peräisin oleviin tavaroihin Korean tasavallan sekä Euroopan unionin ja sen jäsenvaltioiden välisen vapaakauppasopimuksen perusteella, ja panee ne täytäntöön tämän päätöksen liitteessä vahvistettujen sääntöjen mukaisesti.

                  2.

                  Tämä päätös tulee voimaan …

         Tehty …

               Tavarakauppakomitean puolesta

            Mauro PETRICCIONE

               Johtaja

               Euroopan komission kauppapolitiikan pääosasto

            Hak-Do KIM

               Vapaakauppasopimuspolitiikasta vastaava pääjohtaja

               Korean tasavallan kauppa-, teollisuus- ja energiaministeriö

         LIITE

            TARIFFIKIINTIÖIDEN HALLINNOINTIA JA TÄYTÄNTÖÖNPANOA KOSKEVAT SÄÄNNÖT

         1 artikla
         Huutokauppojen ja lisenssien hakemisen ajoitus
         (1)   Rasvatonta maitojauhetta, täysmaitojauhetta, maitotiivistettä ja luonnonhunajaa koskevat huutokaupat pidetään ennen tuontikautta, esimerkiksi heinäkuussa avautuvien kiintiöiden osalta kesäkuussa.
         (2)   Korea Agro-Fisheries & Food Trade Corporation -yrityksen laatimissa erityisissä suuntaviivoissa määrätään, että huutokauppoja koskevat julkiset ilmoitukset tehdään kahdeksan kalenteripäivää ennen huutokauppoihin osallistumista koskevien hakemusten jättämisen määräaikaa.
         (3)   Sellaisten tuotteiden osalta, joiden kiintiölisenssien hakemisen aikataulua ei ole vahvistettu Korean ja EU:n välisessä vapaakauppasopimuksessa, tariffikiintiöitä hallinnoimaan nimettyjen elinten, jäljempänä ”suosituksia myöntävät elimet”, erityisissä suuntaviivoissa määrätään lisenssinhakuajasta, joka on vähintään seitsemän kalenteripäivää Korean ja EU:n välisen vapaakauppasopimuksen liitteessä 2-A olevassa 5 kohdassa tarkoitetun täytäntöönpanovuoden ensimmäisestä työpäivästä.
         2 artikla
         Vakuustalletus ja maksut
         (1)   Palveluista, jotka liittyvät tariffikiintiön myöntämistä huutokaupalla koskevaan hakemukseen, ei vakuustalletuksen — huutokauppaan osallistumista hakevien tarjoajien maksama määrä — lisäksi aiheudu muita hallinnollisia kuluja tai maksuja.
         (2)   Kunkin huutokaupan tarjoajille tarkoitetuissa yleisissä ohjeissa määrätään, että vakuustalletus on palautettava tarjoajille heti kun se on mahdollista tavanomaisten hallinnollisten menettelyjen mukaisesti, kun huutokauppa on saatettu päätökseen.
         (3)   Lisenssinhakijoilta ei vaadita takuita eikä vakuustalletusta.
         3 artikla
         Suosituksen myöntäminen ja voimassaoloaika
         (1)   Suosituksia myöntävät elimet myöntävät Korean ja EU:n välisen vapaakauppasopimuksen tariffikiintiöitä koskevan tuontisuosituksen, jäljempänä ’suositus’, huutokaupan tai lisenssihakemuksen perusteella.
         (2)   Suositukset on myönnettävä hakijoille kahden kalenteripäivän kuluessa, edellyttäen että toimitettu tariffikiintiösuositusta koskeva hakemus täyttää suositusta koskevat vaatimukset.
         (3)   Suositus tariffikiintiöiden mukaisesta tuonnista on voimassa 90 päivän ajan. Voimassaoloaikaa voidaan pidentää vielä 30 päivää, mutta se ei voi ylittää Korean ja EU:n välisen vapaakauppasopimuksen liitteessä 2-A olevassa 5 kohdassa tarkoitetun täytäntöönpanovuoden viimeistä päivää.
         4 artikla
         Tariffikiintiön hallinnointia koskevien tietojen julkaiseminen
         (1)   Korean maatalous-, elintarvike- ja maaseutuministeriön suuntaviivat ja suosituksia myöntävien elinten erityiset suuntaviivat julkaistaan niiden verkkosivuilla.
         (2)   Suosituksia myöntävät elimet julkaisevat säännöllisesti verkkosivuillaan tietoja, joihin kuuluu muun muassa julkinen ilmoitus lisenssihakemuksista ja huutokaupoista, lisenssien myöntämisestä ja huutokauppajaksoista, myönnetyistä määristä, kunkin tariffikiintiön osalta jäljellä olevista määristä ja seuraavan huutokauppa-/lisenssijakson suunnitellusta ajankohdasta.
         (3)   Huutokauppoja koskevat keskeiset perusteet, kuten hakukelpoisuus, vakuustalletuksen maksaminen ja palautus, huutokauppojen päivämäärät ja muut huutokauppoja koskevat tiedot, sisältyvät Korea Agro-Fisheries & Food Trade Corporation -yrityksen laatimiin erityisiin suuntaviivoihin tai kunkin huutokaupan tarjoajille annettaviin yleisiin ohjeisiin.
         5 artikla
         Tariffikiintiöiden myöntämissäännöt
         Korean maatalous-, elintarvike- ja maaseutuministeriön suuntaviivojen mukaan vuotuinen tariffikiintiömäärä voidaan hajauttaa koko vuodelle jakamalla vuotuinen tariffikiintiön määrä useisiin osittaisiin määriin, joiden summa vastaa vuotuista tariffikiintiön määrää. Tariffikiintiön kokonaismäärää kunkin täytäntöönpanovuoden osalta, sellaisena kuin se on esitetty Korean ja EU:n välisessä vapaakauppasopimuksessa, ei vähennetä.

            Tariffikiintiöiden hallinnointi: sanasto

                     Suosituksia myöntävät elimet

                     Korealaiset elimet, jotka on nimetty hallinnoimaan tariffikiintiöitä: Korea Dairy Industries Association, Korea Agro-Fisheries & Food Trade Corporation, Korea Feed Ingredients Association ja Korea Feed Milk Replacer Association
                     Verkkosivut:

                                 Korea Dairy Industries Association (ainoastaan koreankielisenä):
                                 http://www.koreadia.or.kr/

                                 Korea Agro-Fisheries & Food Trade Corporation:
                                 http://www.at.or.kr/home/apen000000/index.action

                                 Korea Feed Ingredients Association (ainoastaan koreankielisenä):
                                 http://www.kfeedia.org/main.html

                                 Korea Feed Milk Replacer Association (ainoastaan koreankielisenä):
                                 http://milkreplacer.or.kr/

                     Vakuustalletus

                     Huutokauppaan osallistumista hakevien tarjoajien maksama määrä. Vakuustalletus palautetaan jokaiselle tarjoajalle välittömästi kiintiösuosituksen jälkeen.

                     Suositus

                     Tuontitariffikiintiön myöntäminen huutokaupan tai lisenssihakemuksen perusteella.

                     Voimassaoloaika

                     Ajanjakso, jonka aikana tuontitariffikiintiötä koskeva suositus on voimassa.

                     Täytäntöönpanovuosi

                     Vapaakauppasopimuksen voimaantulon peräkkäisten vuosipäivien (1. heinäkuuta) välinen 12 kuukauden jakso, jonka osalta Korean ja EU:n välisessä vapaakauppasopimuksessa vahvistetaan vuotuinen tariffikiintiön määrä.


title: Jäsenvaltioiden hallitusten edustajien päätös (EU, Euratom) 2016/847, annettu 24 päivänä toukokuuta 2016, unionin yleisen tuomioistuimen tuomarien nimittämisestä

text:
               28.5.2016

               FI

               Euroopan unionin virallinen lehti

               L 141/77

         JÄSENVALTIOIDEN HALLITUSTEN EDUSTAJIEN PÄÄTÖS (EU, Euratom) 2016/847,
   annettu 24 päivänä toukokuuta 2016,
   unionin yleisen tuomioistuimen tuomarien nimittämisestä
   EUROOPAN UNIONIN JÄSENVALTIOIDEN HALLITUSTEN EDUSTAJAT, jotka
   ottavat huomioon Euroopan unionista tehdyn sopimuksen ja erityisesti sen 19 artiklan,
   ottavat huomioon Euroopan unionin toiminnasta tehdyn sopimuksen ja erityisesti sen 254 ja 255 artiklan,
   ottavat huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
   sekä katsovat seuraavaa:

               (1)

               Unionin yleisen tuomioistuimen 14 tuomarin toimikausi päättyy 31 päivänä elokuuta 2016. Nimitykset olisi tehtävä 1 päivänä syyskuuta 2016 alkavaksi ja 31 päivänä elokuuta 2022 päättyväksi kaudeksi.

               (2)

               On ehdotettu unionin yleisen tuomioistuimen tuomarin Lauri MADISEn valitsemista uudelle toimikaudelle.

               (3)

               Euroopan unionin toiminnasta tehdyn sopimuksen 255 artiklalla perustettu komitea on antanut lausuntonsa Lauri MADISEn soveltuvuudesta unionin yleisen tuomioistuimen tuomarin tehtävään,

         OVAT HYVÄKSYNEET TÄMÄN PÄÄTÖKSEN:
   1 artikla
   Nimitetään Lauri MADISE unionin yleisen tuomioistuimen tuomariksi 1 päivänä syyskuuta 2016 alkavaksi ja 31 päivänä elokuuta 2022 päättyväksi kaudeksi.
   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 24 päivänä toukokuuta 2016.

            Puheenjohtaja

         P. DE GOOIJER


title: 2013/699/EU: Neuvoston päätös, annettu 25 päivänä marraskuuta 2013 , yhden latvialaisen jäsenen ja kahden latvialaisen varajäsenen nimeämisestä alueiden komiteaan

text:
               30.11.2013

               FI

               Euroopan unionin virallinen lehti

               L 320/43

         NEUVOSTON PÄÄTÖS,
   annettu 25 päivänä marraskuuta 2013,
   yhden latvialaisen jäsenen ja kahden latvialaisen varajäsenen nimeämisestä alueiden komiteaan
   (2013/699/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Latvian hallituksen ehdotuksen,
   sekä katsoo seuraavaa:

               (1)

               Neuvosto hyväksyi 22 päivänä joulukuuta 2009 ja 18 päivänä tammikuuta 2010 päätökset 2009/1014/EU (1) ja 2010/29/EU (2) alueiden komitean jäsenten ja varajäsenten nimeämisestä 26 päivän tammikuuta 2010 ja 25 päivän tammikuuta 2015 väliseksi ajaksi.

               (2)

               Yksi alueiden komitean jäsenen paikka on vapautunut Guntars KRIEVIŅŠin toimikauden päätyttyä.

               (3)

               Yksi alueiden komitean varajäsenen paikka on vapautunut Viktors GLUHOVSin toimikauden päätyttyä. Yksi varajäsenen paikka vapautuu, kun Jānis VĪTOLIŅŠ nimetään alueiden komitean jäseneksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään alueiden komiteaan jäljellä olevaksi toimikaudeksi eli 25 päivään tammikuuta 2015:

               a)

               jäseneksi:

                           —

                           Jānis VĪTOLIŅŠ, First Deputy Chairman of Ventspils City Council

                     ja

               b)

               varajäseniksi:

                           —

                           Gunārs ANSIŅŠ, Deputy Chairman of Liepāja City Council

                           —

                           Olga VEIDIŅA, Chairman of the Social Issues Committee of Rīga City Council.

         2 artikla
   Tämä päätös tulee voimaan päivänä, jona se hyväksytään.

      Tehty Brysselissä 25 päivänä marraskuuta 2013.

            Neuvoston puolesta

            Puheenjohtaja

         D. PAVALKIS

      (1)  EUVL L 348, 29.12.2009, s. 22.

      (2)  EUVL L 12, 19.1.2010, s. 11.


title: Euroopan investointipankki – Valtuuston päätös 30 päivänä maaliskuuta 2009 koskien Euroopan investointipankin pääoman korotusta

text:
               15.1.2010

               FI

               Euroopan unionin virallinen lehti

               L 10/19

         EUROOPAN INVESTOINTIPANKKI
   VALTUUSTON PÄÄTÖS
   30 päivänä maaliskuuta 2009
   koskien Euroopan investointipankin pääoman korotusta
   EUROOPAN INVESTOINTIPANKIN VALTUUSTO, joka
   OTTAA HUOMIOON perussäännön 4 artiklan 3 kohdan ja 5 artiklan 2 kohdan,
   KATSOO, ETTÄ pankin tehtävästä määrätään Euroopan yhteisön perustamissopimuksen 267 artiklassa,
   KATSOO, ETTÄ pankin perussäännön 4 artiklan 1 kohdan toisen alakohdan mukaan laskentayksiköksi määritellään euro,
   KATSOO, ETTÄ pankin toiminnan viimeaikainen kehitys ja luotonannon todennäköinen kasvu etenkin pyrittäessä vastaamaan Eurooppa- ja Ecofin-neuvostojen esittämiin pyyntöihin, edellyttävät Euroopan investointipankin tuen lisäämistä monenlaiseen toimintaan varsinkin Euroopan unionin taloustilanteen tämänhetkisten tulevaisuudennäkymien takia lähivuosille,
   KATSOO, ETTÄ pankin pääomavaadetta koskevien hallintoneuvoston keskustelujen johtopäätösten perusteella kokouksessaan 16. joulukuuta 2008 päätetyn mukaisesti pankin merkittyä pääomaa tulisi korottaa 232 392 989 000 euroon; pääoman maksettu osuus tulisi rajata 5 prosenttiin, jonka pankki rahoittaa kokonaisuudessaan omista lisärahastoistaan; ja vararahastoa tulisi kartuttaa asteittaisesti siten, että se on perussäännön mukaisesti 10 prosenttia merkitystä pääomasta;
   PÄÄTTI YKSIMIELISESTI 30. maaliskuuta 2009 pankin työjärjestyksen 5 artiklan mukaista kirjallista menettelyä noudattaen hallintoneuvoston esityksen pohjalta Euroopan investointipankin perussäännön 4 artiklan 3 kohdan mukaisesti, että:

               1.

               pankin lisärahastot, yhteensä 5 379 241 000 euroa, pidetään vapaina rahastoina;

               2.

               vapaista rahastoista 2 000 000 000 euroa siirretään erityisvaraukseen tukemaan SFF-toimintaa ja siihen rinnastettavia toimia;

               3.

               1. huhtikuuta 2009 lukien pankin pääomaa korotetaan seuraavalla tavalla:

                           3.1

                           jäsenvaltioiden merkitsemää pääomaa korotetaan samassa suhteessa kuin nämä ennestään ovat merkinneet osuuksia 164 808 169 000 miljoonasta eurosta 232 392 989 000 miljoonaan euroon, minkä jälkeen osuudet ovat seuraavat (euroina):

                                       Saksa

                                       37 578 019 000

                                       Ranska

                                       37 578 019 000

                                       Italia

                                       37 578 019 000

                                       Yhdistynyt Kuningaskunta

                                       37 578 019 000

                                       Espanja

                                       22 546 811 500

                                       Belgia

                                       10 416 365 500

                                       Alankomaat

                                       10 416 365 500

                                       Ruotsi

                                       6 910 226 000

                                       Tanska

                                       5 274 105 000

                                       Itävalta

                                       5 170 732 500

                                       Puola

                                       4 810 160 500

                                       Suomi

                                       2 970 783 000

                                       Kreikka

                                       2 825 416 500

                                       Portugali

                                       1 820 820 000

                                       Tsekin Tasavalta

                                       1 774 990 500

                                       Unkari

                                       1 679 222 000

                                       Irlanti

                                       1 318 525 000

                                       Romania

                                       1 217 626 000

                                       Slovakia

                                       604 206 500

                                       Slovenia

                                       560 951 500

                                       Bulgaria

                                       410 217 500

                                       Liettua

                                       351 981 000

                                       Luxemburg

                                       263 707 000

                                       Kypros

                                       258 583 500

                                       Latvia

                                       214 805 000

                                       Viro

                                       165 882 000

                                       Malta

                                       98 429 500

                           3.2

                           vapaista rahastoista 3 379 241 000 euroa muunnetaan merkityksi ja maksetuksi pääomaksi siten, että pankin pääomaan tehdään siirto pankin lisärahastoista;

                           3.3

                           tämä pääoma on osa merkittyä ja maksettua pääomaa, jolloin pankin pääomasta maksettu määrä kasvaa 8 240 408 450 miljoonasta eurosta 11 619 649 450 miljoonaan euroon;

         VAHVISTAA, että

               3.4

               pankin perussääntöä muutetaan. Pankin perussäännön 4 artiklan 1 kohdan ensimmäinen alakohta kuuluu 1. huhtikuuta 2009 lukien seuraavasti:
               ”Pankin pääoma on 232 392 989 000 euroa, jonka jäsenvaltiot merkitsevät seuraavasti:

                           Saksa

                           37 578 019 000

                           Ranska

                           37 578 019 000

                           Italia

                           37 578 019 000

                           Yhdistynyt Kuningaskunta

                           37 578 019 000

                           Espanja

                           22 546 811 500

                           Belgia

                           10 416 365 500

                           Alankomaat

                           10 416 365 500

                           Ruotsi

                           6 910 226 000

                           Tanska

                           5 274 105 000

                           Itävalta

                           5 170 732 500

                           Puola

                           4 810 160 500

                           Suomi

                           2 970 783 000

                           Kreikka

                           2 825 416 500

                           Portugali

                           1 820 820 000

                           Tsekin Tasavalta

                           1 774 990 500

                           Unkari

                           1 679 222 000

                           Irlanti

                           1 318 525 000

                           Romania

                           1 217 626 000

                           Slovakia

                           604 206 500

                           Slovenia

                           560 951 500

                           Bulgaria

                           410 217 500

                           Liettua

                           351 981 000

                           Luxemburg

                           263 707 000

                           Kypros

                           258 583 500

                           Latvia

                           214 805 000

                           Viro

                           165 882 000

                           Malta

                           98 429 500”

               4.

               Tämä päätös julkaistaan Euroopan unionin virallisessa lehdessä.

            Valtuuston puolesta

            Puheenjohtaja

         C. STAVRAKIS

            Sihteeri

         A. QUEREJETA